Hof sê: Vergoed ‘Please Call Me’-uitvinder‘n Voorbeeld van ‘n Please Call Me-boodskap. Die konstitusionele hof het Dinsdag uitspraak gelewer in die hofsaak teen Vodacom deur ŉ voormalige werknemer wat beweer die Please Call Me-diens was sy idee. Die hof het bevind dat Vodacom Nkosana Makate, die voormalige werknemer, moet vergoed vir sy idee. Makate het in hofdokumente aangevoer dat hy in 2000 die Please Call Me-diens uitgedink het. Hy beweer Philip Geissler, wat destyds sy bestuurder was, het in ŉ mondelinge ooreenkoms belowe hy sal met Vodacom reël dat Makate vergoeding vir dié idee ontvang. Die Please Call Me-diens behels dat gebruikers ŉ gratis boodskap van hul selfoon na iemand anders se foon kan stuur waarin die ontvanger versoek word om die persoon wat dit gestuur het te skakel. Volgens berigte het Vodacom ŉ aansienlike inkomste verdien met die idee aangesien die Please Call Me-boodskap dikwels tot ŉ oproep lei en daar ook advertensies in die boodskappe is. Vodacom bestudeer intussen die uitspraak en het 30 dae om tot ŉ vergelyk te kom met Makate en op vergoeding te besluit.